PRÍLOHA 2

NON PAPER

Záplavová katastrofa v juhovýchodnej Ázii a jej dôsledky pre spoluprácu v rámci EÚ v konzulárnej oblasti a pri operáciách núdzovej humanitárnej pomoci

Záplavová katastrofa v juhovýchodnej Ázii ukázala, že účinná konzulárna spolupráca medzi členskými štátmi je v záujme všetkých postihnutých občanov EÚ, a že Únia a jej členské štáty môžu veľmi významne prispieť v oblasti núdzovej humanitárnej pomoci.

Rakúsko, Česká republika, Maďarsko, Poľsko, Slovinsku a Slovensko sú zároveň presvedčené o potrebe posilniť akcieschopnosť Únie a ďalej prehĺbiť spoluprácu medzi členskými štátmi v týchto oblastiach, a tým zvýšiť viditeľnosť Európy pre jej občanov a pre celý svet. Je potrebné získať čas a zvýšiť našu efektívnosť.

Preto sa nazdávame, že EÚ by sa mala urýchlene snažiť dosiahnuť výsledky v týchto oblastiach:

1)	v konzulárnej oblasti:

•	„tímy konzulárnej pomoci“ EÚ (pozostávajúce medziiným z konzulárnych úradníkov, lekárov, policajtov, psychológov): tieto tímy schopné rýchleho nasadenia by sa mali vytvoriť buď na národnej alebo medzinárodnej úrovni v rámci Únie ako celku.

•	jednoznačne vymedzená konzulárna dimenzia budúcej Európskej služby pre vonkajšie akcie (European External Action Service): urýchlene treba začať relevantné plánovacie a prípravné práce v záujme všetkých občanov EÚ.

2)	v oblasti núdzovej humanitárnej pomoci:

•	pátracie a záchranné tímy EÚ schopné rýchleho nasadenia v rámci operácií núdzovej humanitárnej pomoci s potrebným vybavením a logistikou (napr. letecká preprava, zdravotnícke zariadenia, úprava vody, telekomunikácie): mali by sa zriadiť na národnej a/alebo medzinárodnej úrovni v rámci Únie ako celku na účely operácií slúžiacich občanom EÚ a ostatným obetiam humanitárnych katastrof s využitím skúseností získaných v rámci konceptu „bojovej skupiny“ EBOP.
•	zlepšenie koordinácie operácií núdzovej humanitárnej pomoci ako aj vyhodnocovania katastrof na úrovni EÚ; posilnenie relevantných mechanizmov EÚ v Bruseli; vytvorenie možnosti v postihnutých regiónoch urýchlene zriaďovať ad hoc koordinačné štruktúry (vyžaduje si to pružné a pragmatické riešenia spájajúce potenciál Únie a jej členských štátov).